
Sveta Marija, 28.05.2026.    



  

Na temelju članka 10. i članka 29. Statuta Općine Sveta Marija (“Službeni glasnik Međimurske županije” broj 4/21), Općinsko vijeće Općine Sveta Marija na svojoj 7. sjednici održanoj 28.05.2026. godine, donosi 

ODLUKU

o javnim priznanjima Općine Sveta Marija
I. OPĆI DIO 
Članak 1.

 
Ovom Odlukom se ustanovljuju  javna priznanja Općine Sveta Marija i propisuju uvjeti i način njihove dodjele te druga pitanja u svezi s javnim priznanjima Općine Sveta Marija.

Članak 2.


Javna priznanja dodjeljuju se pojedincima, udrugama, drugim jedinicama lokalne uprave i samouprave, te ustanovama, trgovačkim društvima, vjerskim zajednicama i pravnim osobama za uspjehe u radu kojima pridonose razvoju, kao i ukupnom boljitku građana Općine Sveta Marija, pojedinih njezinih djelatnosti, ili u znak počasti ili zahvalnosti.


Javna priznanja mogu se dodjeljivati i državljanima drugih zemalja, županija, međunarodnih organizacija i organizacija drugih država ili njihovim tijelima.

II. VRSTE JAVNIH PRIZNANJA OPĆINE SVETA MARIJA I VRIJEME DODJELJIVANJA
Članak 3.


Javna priznanja Općine Sveta Marija su:

1.) Počasni građanin Općine Sveta Marija, 

2.) Plaketa Općine Sveta Marija,

3.) Priznanje Općine Sveta Marija,
4.) Zahvalnica Općine Sveta Marija.

Članak 4.

Javna priznanja Općine Sveta Marija dodjeljuje se povodom Dana Općine Sveta Marija, 15. kolovoza tekuće godine.
III. POSEBNE ODREDBE O POJEDINIM JAVNIM PRIZNANJIMA OPĆINE SVETA MARIJA

1.) Počasni građanin Općine Sveta Marija
Članak 5.


Počasnim građaninom Općine Sveta Marija može se proglasiti građanin Republike Hrvatske ili druge države, koji je svojim dugogodišnjim radom, znanstvenim ili političkim djelovanjem značajno pridonio napretku i ugledu Općine Sveta Marija, ostvarenju i razvoju demokracije u Republici Hrvatskoj ili svijetu. 

Počasnim građaninom Općine Sveta Marija može se proglasiti osoba bez obzira na prebivalište.
Članak 6.


Počasnom građaninu Općine Sveta Marija dodjeljuje se Povelja Općine Sveta Marija.


Povelja Općine Sveta Marija se dodjeljuje kao kristalna prizma dimenzija: 40*120*180 mm na kojoj je:

· ucrtan grb Općine Sveta Marija,
· piše - Počasni građanin,
· piše - Povelja Općine Sveta Marija,
· pločica srebrne boje s imenom i prezimenom osobe koja je dobila javno priznanje počasnog građanina te područje za koje je isto dobiveno.
2.) Plaketa Općine Sveta Marija

Članak 7.

Plaketa Općine Sveta Marija (u daljnjem tekstu: Plaketa)  dodjeljuje  se za najmanje dvadeset pet godina rada ili djela koje doprinosi napretku i ugledu Općine Sveta Marija u zemlji i inozemstvu te zaslužuje opće priznanje. 

Plaketa se dodjeljuje:

a) pojedincima za cjelovito životno djelo  koje predstavlja izuzetno  vrijedan doprinos razvoju Općine Sveta Marija iz područja gospodarstva, kulture, znanosti, tehničkih dostignuća, odgoja i obrazovanja, tjelesne kulture, zdravstva, zaštite okoliša i drugih djelatnosti, 
b) kao skupna nagrada trgovačkim društvima, ustanovama, udrugama građana ili drugim pravnim osobama, njihovim organizacijskim jedinicama ili radnim timovima, u jednom ili više područja gospodarskog i društvenog života, ukoliko su dali izuzetno vrijedan doprinos razvoju Općine Sveta Marija.
Uz Plaketu Općine Sveta Marija dodjeljuje se i novčana nagrada od 300 eura.
Članak 8.


Plaketa Općine Sveta Marija se dodjeljuje kao kristalna prizma s postoljem 40mm, 
dimenzija: 20*160*120mm na kojoj je:

· ucrtan grb Općine Sveta Marija,

· piše - Plaketa Općine Sveta Marija,

· pločica srebrne boje s imenom i prezimenom osobe ili nazivom institucija iz članka 2. ove Odluke koja je dobila Plaketu te područje za koje je isto dobiveno.

3.) Priznanje Općine Sveta Marija
Članak 9.
Priznanje Općine Sveta Marija (u daljnjem tekstu: Priznanje) dodjeljuje se: 
a) Pojedincima, ustanovama, trgovačkim društvima, udrugama građana i drugim pravnim osobama za unapređenje kvalitete života u Općini Sveta Marija, promicanje ugleda Općine Sveta Marija u zemlji i svijetu te za uzorne uspjehe u području gospodarstva, kulture, znanosti, tehničkih dostignuća, odgoja i obrazovanja, tjelesne kulture, zdravstva, zaštite okoliša i drugih djelatnosti kroz petnaestogodišnje razdoblje.

Članak 10.

Priznanje Općine Sveta Marija se dodjeljuje kao kristalna prizma s postoljem 30 mm, 

 dimenzija: 15*150*100 mm na kojoj je:

· ucrtan grb Općine Sveta Marija,

· piše - Priznanje Općine Sveta Marija,

· pločica srebrne boje s imenom i prezimenom osobe ili nazivom institucija iz članka 2. ove Odluke koja je dobila Priznanje te područje za koje je dobiveno.

Uz Priznanje Općine Sveta Marija dodjeljuje se i novčana nagrada od 200 eura.
4.) Zahvalnica Općine Sveta Marija.

Članak 11. 
Zahvalnica Općine Sveta Marija (u daljnjem tekstu: Zahvalnica)  se dodjeljuje za rezultate  u humanitarnom radu, društvenim aktivnostima, sportu i gospodarstvu  postignute u razdoblju  većem od 5 godina:

a) pojedincima, obiteljima, poduzećima, ustanovama, udrugama građana i drugim pravnim osobama usmjerenih na unapređenje kvalitete života u Općini i za promicanje ugleda Općine Sveta Marija.
Zahvalnica se može u iznimnim slučajevima dodijeliti i za rezultate u postignute u razdoblju manjem od 5 godina, ali oni moraju biti od iznimnog značaja za unapređenje kvalitete života u Općini Sveta Marija i ne mogu se odnositi na rezultate koji imaju natjecateljski karakter osim u slučaju kada su natjecateljski rezultati postignuti minimalno na državnoj ili višoj razini.
Zahvalnica se dodjeljuje  u pisanom obliku.

Uz Zahvalnicu Općine Sveta Marija dodjeljuje se i novčana nagrada od 100 eura.
IV NAČIN I POSTUPAK DODJELE JAVNIH PRIZNANJA

Članak 12.

Povjerenstvo za dodjelu javnih priznanja Općine Sveta Marija (u daljnjem tekstu Povjerenstvo) ima 5 članova i imenuje se na mandatni rok.
 
Općinsko vijeće Općine Sveta Marija imenuje 2 člana Povjerenstvo. 

Predsjednik Općinskog vijeća i predsjednici VMO su članovi Povjerenstva po funkciji. 


Predsjednik Općinskog vijeća je ujedno i predsjednik Povjerenstva.
U slučaju da jedan od članova Povjerenstva obnaša dvije funkcije iz stavka 3. ovog članka  zamjenjuje ga potpredsjednik Općinskog vijeća.
Članak 13.

Postupak za dodjelu javnih priznanja Općine Sveta Marija svake kalendarske godine pokreće Povjerenstvo objavom javnog poziva na oglasnoj ploči Općine Sveta Marija i na web stranici Općine.


Javni poziv objavljuje se krajem svibnja, a krajnji rok za dostavu prijedloga je  30. lipnja.

Svi prijedlozi izvan tog roka nisu prihvatljivi i Povjerenstvo ih ne može dati na raspravu i usvajanje Općinskom vijeću. 
Članak 14.

 
Pravo predlaganja kandidata za dodjelu javnih priznanja Općine Sveta Marija imaju načelnik/ca Općine, članovi Općinskog vijeća, građani, udruge građana, političke stranke, vjerske zajednice i druge fizičke i pravne osobe.
Članak 15.

Prijedlog za dodjelu javnih priznanja Općine Sveta Marija podnosi se isključivo Povjerenstvu  u roku navedenom u javnom pozivu iz članka 13. ove Odluke.



Prijedlog mora biti pismeno obrazložen i treba sadržavati eventualno traženu dokumentaciju.

Članak 16.

Povjerenstvo razmatra dostavljene prijedloge ovlaštenih predlagatelja i donosi konačan Prijedlog kandidata za dodjelu javnih priznanja.

Povjerenstvo Prijedlog  daje na raspravu i usvajanje Općinskom vijeću Općine Sveta Marija koje donosi konačnu Odluku. 

Općinsko vijeće Općine Sveta Marija o svakom predloženom kandidatu glasuje posebno.
Članak 17.

Predsjednik Općinskog vijeća Općine Sveta Marija i načelnik/ca Općine Sveta Marija na svečanoj sjednici Općinskog vijeća uz Dan Općine Sveta Marija uručuju javna priznanja Općine Sveta Marija. 

Javna priznanja Općine Sveta Marija mogu se dodijeliti i u drugim prigodama o čemu Općinsko vijeće Općine Sveta Marija donosi posebnu odluku.

Članak 18.


Stručne i administrativne poslove za Povjerenstvo obavlja Jedinstveni upravni odjel Općine Sveta Marija.

Članak 19.


O dodijeljenim javnim priznanjima Općine Sveta Marija vodi se očevidnik u Jedinstvenom upravnom odjelu Općine Sveta Marija.
Članak 20.

 
Sredstva za provedbu ove Odluke osiguravaju se u Proračunu Općine Sveta Marija.

Članak 21.

Danom stupanja na snagu ove Odluke, prestaje važiti Odluka o javnim priznanjima  Općine Sveta Marija („Službeni glasnik Međimurske županije» broj 8/18).

Članak 22.

Ova Odluka stupa na snagu osmog dana od dana objave u „Službenom glasniku Međimurske županije“.









                      PREDSJEDNICA
                                                           Općinskog vijeća 

                                                                                                                         Gabriela Jakupek Tokar

